REGOLAMENT TAL-KUMMISSJONI (KE) Nru 502/2008
tal-5 ta’ Ġunju 2008
li jemenda l-Annessi I, II, u IX tar-Regolament tal-Kunsill (KEE) Nru 3030/93 dwar regoli komuni għall-importazzjoni ta' ċerti prodotti tat-tessuti minn pajjiżi terzi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3030/93 tat-12 ta' Ottubru 1993 dwar ir-regoli komuni għall-importazzjonijiet ta' ċerti prodotti tat-tessuti minn pajjiżi terzi (1), u partikolarment l-Artikolu 19 tiegħu,
Billi:
(1)
Ir-regoli komuni għall-importazzjoni ta' ċerti prodotti tat-tessuti minn pajjiżi terzi għandhom jiġu aġġornati sabiex jieħdu rendikont ta' xi żviluppi ġodda.
(2)
L-Ukraina saret membru sħiħ ta' l-Organizzazzjoni Dinjija tal-Kummerċ fis-16 ta' Mejju 2008.
(3)
Uħud mill-emendi li saru lir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tariffarju u dik ta' l-istatistika u dwar it-Tariffa Doganali Komuni (2) jaffettwaw ukoll ċerti kodiċijiet fl-Anness I tar-Regolament (KEE) Nru 3030/93.
(4)
Ir-Regolament (KEE) Nru 3030/93 għandu għalhekk jiġi emendat skond dan.
(5)
Il-miżuri previsti f’dan ir-Regolament huma skond l-opinjoni tal-Kumitat dwar it-Tessuti mwaqqaf skond l-Artikolu 17 tar-Regolament (KEE) Nru 3030/93,
ADOTTAT DAN IR-REGOLAMENT:
Artikolu 1
L-Annessi I, II, u IX tar-Regolament (KEE) Nru 3030/93 huma emendati kif stipulat fl-Annessi ta' dan ir-Regolament.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika b'effett mis-16 ta' Mejju 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta’ Ġunju 2008.